ระเบียบคณะกรรมการข้าราชการฝ่ายศาลปกครอง ว่าด้วยเครื่องแบบและการแต่งกายของข้าราชการและลูกจ้างของสำนักงานศาลปกครอง พ.ศ. 2544

ระเบียบคณะกรรมการข้าราชการฝ่ายศาลปกครอง

ระเบียบคณะกรรมการข้าราชการฝ่ายศาลปกครอง
ว่าด้วยเครื่องแบบและการแต่งกายของข้าราชการและลูกจ้าง
ของสำนักงานศาลปกครอง
พ.ศ. ๒๕๔๔

อาศัยอำนาจตามความในมาตรา ๘๔ (๕) และ (๑๑)
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
คณะกรรมการข้าราชการฝ่ายศาลปกครองออกระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบคณะกรรมการข้าราชการฝ่ายศาลปกครอง
ว่าด้วยเครื่องแบบและการแต่งกายของข้าราชการและลูกจ้างของสำนักงานศาลปกครอง พ.ศ.
๒๕๔๔

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้เลขาธิการสำนักงานศาลปกครองเป็นผู้รักษาการตามระเบียบนี้
และให้มีอำนาจออกประกาศ คำสั่ง หลักเกณฑ์
และวิธีการเพื่อประโยชน์ในการปฏิบัติตามระเบียบนี้

ข้อ ๔  ในระเบียบนี้
"ข้าราชการฝ่ายศาลปกครอง" หมายความว่า เลขาธิการ รองเลขาธิการ และข้าราชการของสำนักงานศาลปกครอง

หมวด ๑
เครื่องแบบข้าราชการฝ่ายศาลปกครอง

ข้อ ๕  เครื่องแบบข้าราชการฝ่ายศาลปกครองมี
๓ ชนิด คือ
(๑) เครื่องแบบปฏิบัติราชการ มี ๒ ประเภท
(ก) เครื่องแบบสีกากีคอพับ
(ข) เครื่องแบบสีกากีคอแบะ
(๒) เครื่องแบบพิธีการ มี ๕ ประเภท
(ก) เครื่องแบบปกติขาว
(ข) เครื่องแบบปกติกากีคอตั้ง
(ค) เครื่องแบบครึ่งยศ
(ง) เครื่องแบบเต็มยศ
(จ) เครื่องแบบสโมสร
(๓) เครื่องแบบประจำสำนักงาน

ข้อ ๖  เว้นแต่ที่กำหนดไว้ในระเบียบนี้เป็นการเฉพาะ
ให้นำกฎหมายว่าด้วยเครื่องแบบของข้าราชการฝ่ายพลเรือนและลูกจ้างมาใช้บังคับแก่เครื่องแบบและการแต่งกายของข้าราชการฝ่ายศาลปกครองและลูกจ้างของสำนักงานศาลปกครอง
โดยอนุโลม

ข้อ ๗  เครื่องแบบปฏิบัติราชการตามข้อ ๕ (๑)
ให้ใช้อินทรธนูอ่อนติดทับเสื้อเหนือบ่าทั้งสองข้างจากไหล่ไปคอ ขนาดกว้าง ๔
เซนติเมตร ยาวตามความยาวของบ่า พื้นสีกากี ด้านคอปลายมน มีแถบสีเหลืองหรือสีทอง
ติดตามขวางอินทรธนู แสดงเครื่องหมายตำแหน่งบนอินทรธนู ดังต่อไปนี้
ข้าราชการฝ่ายศาลปกครองระดับ ๗ ขึ้นไป มีแถบกว้าง ๑
เซนติเมตร ติดทางต้นอินทรธนู ๑ แถบ เว้นระยะห่างจากต้นอินทรธนู ๕ มิลลิเมตร
แถบกลางประกอบเป็น ๒ แถบ เว้นระยะห่างจากแถบแรก ๕ มิลลิเมตร
ติดเรียงกันไปโดยไม่ต้องเว้นระยะห่าง แถบบนกว้าง ๑ เซนติเมตร
ขมวดเป็นวงกลมขนาดเส้นผ่าศูนย์กลางวงใน ๑ เซนติเมตร เว้นระยะห่างจากแถบกลาง ๕
มิลลิเมตร
ข้าราชการฝ่ายศาลปกครองระดับ ๕ และระดับ ๖ มีแถบกว้าง ๑
เซนติเมตร ติดทางต้นอินทรธนู ๒ แถบ แถบแรกเว้นระยะห่างจากต้นอินทรธนู ๕ มิลลิเมตร
แถบต่อไปเว้นระยะห่างจากแถบแรก ๕ มิลลิเมตร แถบบนกว้าง ๑ เซนติเมตร
ขมวดเป็นวงกลมขนาดเส้นผ่าศูนย์กลางวงใน ๑ เซนติเมตร เว้นระยะห่างจากแถบกลาง ๕
มิลลิเมตร
ข้าราชการฝ่ายศาลปกครองระดับ ๓ และระดับ ๔ มีแถบกว้าง ๑
เซนติเมตร ติดทางต้นอินทรธนู ๑ แถบ เว้นระยะห่างจากต้นอินทรธนู ๕ มิลลิเมตร
แถบบนกว้าง ๑ เซนติเมตร ขมวดเป็นวงกลมขนาดเส้นผ่าศูนย์กลางวงใน ๑ เซนติเมตร
เว้นระยะห่างจากแถบแรก ๕ มิลลิเมตร
ข้าราชการฝ่ายศาลปกครองระดับ ๒ มีแถบกว้าง ๑ เซนติเมตร
ขมวดเป็นวงกลมขนาดเส้นผ่าศูนย์กลางวงใน ๑ เซนติเมตร
ข้าราชการฝ่ายศาลปกครองระดับ ๑ มีแถบกว้าง ๕ มิลลิเมตร
ติดทางต้นอินทรธนู ๑ แถบ โดยไม่ต้องเว้นระยะห่างจากต้นอินทรธนู แถบบนกว้าง ๕
มิลลิเมตร ขมวดเป็นวงกลมขนาดเส้นผ่าศูนย์กลางวงใน ๕ มิลลิเมตร
เว้นระยะห่างจากแถบแรก ๕ มิลลิเมตร
ทั้งนี้ ตามแบบท้ายระเบียบนี้

ข้อ ๘  เครื่องแบบพิธีการตามข้อ ๕ (๒)
ให้ใช้อินทรธนูแข็ง ติดทับเสื้อเหนือบ่าทั้งสองข้างจากไหล่ไปคอ ขนาดกว้าง ๔
เซนติเมตร ยาวตามความยาวของบ่า พื้นกำมะหยี่หรือสักหลาดสีดำ ด้านคอปลายมน
ติดดุมโลหะสีทองตราครุฑพ่าห์ขนาดเล็ก ปักดิ้นสีทองลายดอกบัว แสดงเครื่องหมายตำแหน่งบนอินทรธนู
ดังต่อไปนี้
ข้าราชการฝ่ายศาลปกครองระดับ ๗ ขึ้นไป มีแถบสีทองกว้าง ๕
มิลลิเมตร เป็นขอบ ปักดิ้นสีทองลายดอกบัว ดอกใหญ่ ๒ ดอก
มีฐานรองรับอยู่ส่วนต้นของอินทรธนู ด้านข้างปักดิ้นสีทองลายกนกก้านขด
ลายดอกบัวและลายกนกก้านขดยาวตลอดส่วนกลางของอินทรธนู
ข้าราชการฝ่ายศาลปกครองระดับ ๕ และระดับ ๖ มีแถบสีทองกว้าง
๕ มิลลิเมตร เป็นขอบปักดิ้นสีทองลายดอกบัว มีดอก ๓ ดอก
มีฐานรองรับอยู่ส่วนต้นของอินทรธนู ด้านข้างปักดิ้นสีทองลายกนกก้านขด
ลายดอกบัวและลายกนกก้านขดยาวไม่เกิน ๓ ใน ๔ ส่วนของอินทรธนู
ข้าราชการฝ่ายศาลปกครองระดับ ๓ และระดับ ๔ มีแถบสีทองกว้าง
๕ มิลลิเมตร เป็นขอบปักดิ้นสีทองลายดอกบัว มีดอก ๒ ดอก
มีฐานรองรับอยู่ส่วนต้นของอินทรธนู ด้านข้างปักดิ้นสีทองลายกนกก้านขด
ลายดอกบัวและลายกนกก้านขดยาวไม่เกินครึ่งหนึ่งของอินทรธนู
ข้าราชการฝ่ายศาลปกครองระดับ ๒ มีแถบสีทองกว้าง ๕ มิลลิเมตร
เป็นขอบ ปักดิ้นสีทองลายดอกบัว มีดอก ๑ ดอก มีฐานรองรับอยู่ส่วนต้นของอินทรธนู
ด้านข้างปักดิ้นสีทองลายกนกก้านขดลายดอกบัวและลายกนกก้านขดยาวไม่เกิน ๑ ใน ๔
ส่วนของอินทรธนู
ข้าราชการฝ่ายศาลปกครองระดับ ๑ มีแถบสีทองกว้าง ๕ มิลลิเมตร
เป็นขอบ
ทั้งนี้ ตามแบบท้ายระเบียบนี้

ข้อ ๙  เครื่องหมายแสดงสังกัดของข้าราชการฝ่ายศาลปกครอง
ทำด้วยโลหะโปร่งสีทอง เป็นรูปตราพระดุลพ่าห์ที่มีแกนกลางเป็นพระคทาจอมทัพ
ประดิษฐานบนพาน มีช่อชัยพฤกษ์อยู่ด้านล่างไม่มีขอบ สูง ๒.๕ เซนติเมตร
ตามแบบท้ายระเบียบนี้ ติดที่ปกคอเสื้อด้านหน้าทั้งสองข้าง

ข้อ ๑๐  เครื่องแบบประจำสำนักงาน
ตามข้อ ๕ (๓) มีลักษณะเป็นเสื้อนอกคอแบะสีน้ำเงินแขนยาวถึงข้อมือ
โดยที่หน้าอกเสื้อนอกด้านซ้าย มีตราสัญลักษณ์ศาลปกครอง ขนาดความสูงไม่เกิน ๙
เซนติเมตร ความกว้างไม่เกิน ๗ เซนติเมตร ปักด้วยไหมสีทอง

หมวด ๒
การแต่งกายของข้าราชการสำนักงานศาลปกครอง

ข้อ ๑๑  ข้าราชการฝ่ายศาลปกครองผู้ซึ่งได้รับพระราชทานเครื่องราชอิสริยาภรณ์
ให้ประดับเครื่องราชอิสริยาภรณ์ได้ตามระเบียบของทางราชการ

ข้อ ๑๒  ข้าราชการฝ่ายศาลปกครองผู้ซึ่งได้รับเครื่องหมายเชิดชูเกียรติ
เครื่องหมายแสดงความสามารถ เครื่องหมายกิตติมศักดิ์ เข็มแสดงวิทยฐานะ
เครื่องหมายหรือเข็มอื่นใด แล้วแต่กรณี
ให้ประดับเครื่องหมายหรือเข็มนั้นตามระเบียบของทางราชการหรือระเบียบของส่วนราชการนั้น
ๆ ได้ตามสมควร

ข้อ ๑๓  การแต่งเครื่องแบบที่กำหนดไว้ในระเบียบนี้
ให้แต่งตามหมายของสำนักพระราชวังหรือตามระเบียบหรือคำสั่งของประธานศาลปกครองสูงสุดหรือเลขาธิการสำนักงานศาลปกครองในโอกาสอันควร

ข้อ ๑๔  การแต่งเครื่องแบบประจำสำนักงาน
ให้แต่งในโอกาสที่มีการออกนั่งพิจารณาคดีหรือในโอกาสอื่นตามที่เลขาธิการสำนักงานศาลปกครองกำหนด
โดยให้ปฏิบัติดังนี้
(๑) ชาย
ให้สวมเครื่องแบบประจำสำนักงานทับเสื้อและกางเกงชุดสุภาพ
(๒) หญิง
ให้สวมเครื่องแบบประจำสำนักงานทับเสื้อและกระโปรงชุดสุภาพ

ข้อ ๑๕  ข้าราชการฝ่ายศาลปกครองนอกประจำการ
ให้ใช้เครื่องแบบเหมือนข้าราชการฝ่ายศาลปกครองประจำการ
เว้นแต่ให้ติดเครื่องหมายแสดงสังกัดที่คอเสื้อด้านหน้าข้างซ้ายและเครื่องหมายอักษร
นก ทำด้วยโลหะโปร่งสีทองไม่มีขอบ สูง ๒.๕ เซนติเมตร ที่คอเสื้อด้านหน้าข้างขวา

ประกาศ ณ วันที่ ๔ พฤษภาคม พ.ศ. ๒๕๔๔
อักขราทร จุฬารัตน
ประธานศาลปกครองสูงสุด
ประธานกรรมการข้าราชการฝ่ายศาลปกครอง

[เอกสารแนบท้าย]

๑.
อินทรธนูอ่อนของข้าราชการฝ่ายศาลปกครอง
๒. อินทรธนูแข็งของข้าราชการฝ่ายศาลปกครอง
๓. แบบเครื่องหมายแสดงสังกัดของข้าราชการฝ่ายศาลปกครอง

(ดูข้อมูลจากภาพกฎหมาย)

ณัฐพร/ผู้จัดทำ
๑๘ กุมภาพันธ์
๒๕๕๖

[๑] ราชกิจจานุเบกษา
เล่ม ๑๑๘/ตอนที่ ๒๗ ก/หน้า ๙/๔ พฤษภาคม ๒๕๔๔